एक दिन में चार बार बना 200+ स्कोर, चेन्नई ने एक पारी में फेंकी 136 गेंद
Top 10 IPL Records 2023: Indian Premier League Records and Statistics अगले पांच दिनों में इंडियन प्रीमियर लीग (IPL) के इस सीजन का चैंपियन मिल जाएगा। इस सीजन लीग स्टेज में कुल 70 मुकाबले खेले गए। इन 70 मैचों में कई ऐसे रिकॉर्ड बने जो इस सीजन को काफी रोमांचक बना दिए।
इंडियन प्रीमियर लीग (IPL) का यह सीजन रिकॉर्डतोड़ साबित हुआ है। इस सीजन में नौ ऐसे रिकॉर्ड बने, जो 15 साल के लीग के इतिहास में पहली बार बने हैं। आज हम इस स्टोरी में 9 ऐसे ही रिकॉर्ड की बात करेंगे।
1. 9 मैचों में एक ही प्लेइंग-12 (प्लेइंग 11+ इम्पैक्ट प्लेयर) ) के साथ उतरी CSK
इस सीजन CSK ने लीग स्टेज में 14 मुकाबले खेले और एक प्लेऑफ मैच भी खेला। इनमें से 9 मुकाबलों में चेन्नई एक ही प्लेइंग-12 (प्लेइंग 11+ इम्पैक्ट प्लेयर) के साथ मैदान पर उतरी। गुजरात टाइटंस ने इस सीजन 14 में से 4 मैच में कोई बदलाव नहीं किए हैं। 10 में से पांच टीमें ऐसी रहीं, जो हर बार प्लेइंग-12 में बदलाव करती नजर आईं।
इम्पैक्ट प्लेयर इसी सीजन में लॉन्च हुआ है, लिहाजा यह रिकॉर्ड बनना तय था। लीग स्टेज के 14 में से 9 मैचों में टीम कॉम्बिनेशन न बदलना चेन्नई की बेहतरीन प्लानिंग को बताता है।
2. एक ही दिन में चार बार बना 200+ स्कोर
IPL 2023 में 30 अप्रैल को डबल हेडर (2 मैच) मुकाबले खेले गए। इन मुकाबलों की चारों पारियों में 200+ स्कोर (कुल 827 रन) बने। IPL इतिहास में यह पहली बार हुआ, एक ही दिन में चार बार 200+ का स्कोर बना हो। ये मुकाबले चेन्नई बनाम पंजाब और राजस्थान बनाम मुंबई था।
इस डबल हेडर से ठीक एक हफ्ते बाद यानी 7 मई को खेले गए दो मैचों में 829 रन बने थे, लेकिन इस दिन चारों पारियों में 200+ स्कोर नहीं हुआ, सिर्फ तीन पारियों में ही 200+ का स्कोर हुआ। इस दिन गुजरात टाइटंस (227 रन) और लखनऊ सुपर जायंट्स (171 रन), राजस्थान रॉयल्स (214 रन) और सनराइजर्स हैदराबाद (217) ने इतने रन बनाए थे। लीग स्टेज के आखिरी दिन (21 मई) भी दो मुकाबलों में कुल 796 रन बने।
3. पंजाब ने लगातार चार बार 200+ रन का स्कोर बनाया
पंजाब भले ही IPL-2023 के लीग स्टेज से बाहर हो गई, लेकिन टीम ने एक खास रिकॉर्ड अपने नाम कर लिया। पंजाब ने लगातार चार मैचों में 200+ स्कोर किया। PBKS लीग के इतिहास में ऐसा करने वाली पहली टीम बनी है। पंजाब ने 3 मई को मुंबई इंडियंस (MI) के खिलाफ 214 रन बनाए, जिसे MI ने 7 गेंद रहते चेज कर लिया। इस मैच से पहले दोनों टीमों ने अपने तीन-तीन मुकाबलों में 200+ रन के स्कोर बनाए थे।
इनसे पहले, IPL में कोई भी टीम बल्लेबाजी में ऐसा नहीं कर सकी। पंजाब के बाद अगली ही पारी में मुंबई ने यह कारनामा दोहराया। MI ऐसा करने वाली लीग की दूसरी टीम बनी।
4. आखिरी बॉल पर तीन रन बनाकर जीता पंजाब, रिकॉर्ड बना
IPL 2023 का 41वां मुकाबला चेपॉक स्टेडियम में चेन्नई और पंजाब के बीच खेला गया। चेन्नई ने पहले बल्लेबाजी करते हुए 200 स्कोर खड़ा किया और पंजाब को 201 रन का टारगेट मिला। इस मैच में पंजाब को जीत के लिए आखिरी बॉल पर तीन रन मिले। टीम के ऑलराउंडर सिकंदर रजा ने आखिरी बॉल पर तीन रन दौड़कर बना लिए। IPL इतिहास में ऐसा पहली बार हुआ जब किसी टीम ने आखिरी बॉल पर तीन रन दौड़कर जीत हासिल की हो।
5. सिर्फ 7 गेंद खेल कर प्लेयर ऑफ द मैच बने फिलिप्स
सीजन का 52वां मुकाबला 7 मई को जयपुर में राजस्थान रॉयल्स और सनराइजर्स हैदराबाद के बीच खेला गया। राजस्थान के खिलाफ हैदराबाद को मिली जीत के दौरान प्लेयर ऑफ द मैच का अवॉर्ड जीतने के लिए ग्लेन फिलिप्स ने सिर्फ सात गेंदों का सामना किया। उन्होंने 25 रन बनाए। इससे पहले IPL में इतनी कम गेंदें खेल कर कोई भी खिलाड़ी प्लेयर ऑफ द मैच नहीं बना था।
6. 23 बल्लेबाजों ने छक्के से शुरू की अपनी पारी
PBKS के बैटर शाहरुख खान ने इस IPL में तीन बार पहली गेंद पर छक्का लगाया। जितेश शर्मा ने दो बार यह कारनामा किया। निकोलस पूरन और यशस्वी जायसवाल ने सीजन में दो बार पहली ही गेंद पर सिक्स लगाया। कुल मिलाकर सीजन में 23 बल्लेबाजों ने छक्के के साथ अपनी पारी की शुरुआत की। जो IPL के किसी भी सीजन के लिए अब तक का सबसे बड़ा आंकड़ा है।
7. 120 बार लगी बॉउंड्री की हैट्रिक, इतिहास में पहली बार
IPL 2023 में 120 बार बॉउंड्री (चौके-छक्के) की हैट्रिक हो चुकी है। यह अब तक का सबसे ज्यादा का आंकड़ा है, जब गेंद लगातार तीन या उससे ज्यादा बार सीमा रेखा के बाहर गई है। 2022 सीजन में 102 बार बल्लेबाजों ने लगातार तीन या उससे ज्यादा गेंदों पर बाउंड्री मारी थी।
यशस्वी जायसवाल और सूर्यकुमार यादव ने इस सीजन में यह कारनामा सात बार किया। निकोलस पूरन ने छह बार ऐसा किया है। गुजरात के खिलाफ अपने नाबाद 101 रन के दौरान विराट कोहली ने यश दयाल को लगातार तीन चौके लगाए। चार IPL सीजन में यह पहली बार था जब कोहली ने बैक-टु-बैक तीन बाउंड्री लगाईं।
8. इस सीजन रिकॉर्ड 40 अर्धशतक 25 या उससे कम बॉल पर लगे
इस सीजन 40 अर्धशतक ऐसे लगे, जो 25 या उससे कम गेंदों में बने हों। ये 40 अर्धशतक 28 बैटर ने लगाए हैं। इससे पहले, इस मामले में पहले नंबर पर 2018 का सीजन था, जहां हां 19 बार 25 या उससे कम गेंदों पर अर्धशतक लगे थे। उस सीजन 16 बल्लेबाजों ने 25 या उससे कम गेंदों पर 50 रन बनाए थे।
9. चेन्नई के बॉलर्स ने एक पारी में 136 गेंदें फेंकीं, यह लीग इतिहास की सबसे लंबी पारी
CSK के बॉलर्स ने चेपॉक स्टेडियम में 3 अप्रैल को LSG के खिलाफ खेले गए मैच में कुल 136 गेंदें फेंकी। मैच की एक पारी में एक टीम को 120 गेंद फेकनी होती है, उससे 16 गेंदें ज्यादा। IPL इतिहास में फेंकी गई गेंदों के लिहाज से यह सबसे लंबी पारी है। इस मैच में चेन्नई के गेंदबाजों ने 13 वाइड और तीन नो बॉल फेंकी।
मुंबई के गेंदबाजों ने इस सीजन के अब तक तक के 14 मैचों में 86 अतिरिक्त गेंदें फेंकी हैं, यानी हर मैच में औसतन एक ओवर ज्यादा फेंका है।
स्पोर्ट्स की अन्य खबरें भी पढ़ें... 
लखनऊ का दूसरी बार प्लेऑफ के एलिमिनेटर में आज मुकाबला: पावरप्ले में गेंदबाजी कमजोर, फिनिश करना ताकत: पहले बैटिंग करते 83% मैच जीते
इंडियन प्रीमियर लीग (IPL) प्लेऑफ के एलिमिनेटर में आज लखनऊ सुपर जायंट्स 5 बार की चैंपियन मुंबई इंडियंस से भिड़ेगी। मैच चेन्नई के चेपॉक स्टेडियम में शाम 7:30 बजे से खेला जाएगा। पूरी खबर पढ़ने के लिए यहां क्लिक करें... ​​​​​​
मुंबई इंडियन आज अपना चौथा एलिमिनेटर मैच खेलेगी: प्लेऑफ में 67% मैच जीते; मिडिल-ऑर्डर बैटिंग ताकत, गेंदबाजी खराब, सूर्या-डेविड टॉप बैटर
इंडियन प्रीमियर लीग (IPL) प्लेऑफ के एलिमिनेटर में आज 5 बार की चैंपियन मुंबई इंडियंस का सामना लखनऊ सुपर जायंट्स से होगा। मैच चेन्नई के चेपॉक स्टेडियम में शाम 7:30 बजे से खेला जाएगा।​​​​​​​ पूरी खबर पढ़ने के लिए यहां क्लिक करें... ​​​​​​​